Justin Timberlake

Justin Randall Timberlake (sündinud 31. jaanuaril 1981) on Ameerika Ühendriikide poplaulja, helilooja, produtsent, tantsija ja näitleja. Ta on ühe Emmy ja kuue Grammy auhinna laureaat.

Timberlake sai kuulsaks poistebändi NSYNC lauljana. 2002. aastal andis ta välja oma debüütsooloalbumi "Justified", mida müüdi maailmas üle seitsme miljoni eksemplari. 2006. aastal andis Timberlake välja oma teise sooloalbumi "FutureSex/LoveSounds", mis jõudis USAs esikohale ning sisaldas hittsingleid "SexyBack", "My Love" ja "What Goes Around...Comes Around". 2008. aasta jaanuari seisuga oli albumit maailmas müüdud üle 8 miljoni eksemplari. Kokku on tema kahte esimest albumit ostetud üle 18 miljoni eksemplari.  

Timberlake on plaadifirma Tennman Records ja rõivabrändi William Rast looja.

Elu ja muusikakarjäär

Lapsepõlv
Timberlake sündis Memphises Tennessee osariigis Ameerika Ühendriikides. Ta kasvas üles väikelinnas Millingtonis, mis asub Memphisest põhja pool. Tema vanemad on Lynn Harless (neiupõlvenimega Bomar) ja Randall Timberlake. Tema vanemad lahutasid abielu 1980. aastatel ja mõlemad on uuesti abiellunud. Ema, kes juhatab meelelahutusettevõtet Just-In Time Entertainment, abiellus pankur Paul Harlessiga. Isal on oma uuest kooselust abikaasa Lisaga kaks poega – Jonathan (sündinud 1993) ja Stephen (sündinud 1998). Timberlake'i poolõde Laura Chwienseni suri kohe pärast sündi 1997. aastal. Seda on mainitud ka Timberlake'i laulus "My Angel in Heaven".

Timberlake'i esivanemad olid inglise ja indiaani päritolu. Tema isapoolne vanaisa, Bobbye Joice'i abikaasa Charles L. Timberlake oli baptistliku kiriku õpetaja, mistõttu kasvas Timberlake üles baptistlikus usus. Ta peab ennast rohkem spirituaalseks kui usklikuks, ent siiski kristlaseks.  

Tema esimesed püüdlused alustada muusikakarjääri said teoks, kui ta osales Justin Randalli nime all telesaates "Star Search". 1993. aastal osales ta telesarjas "The Mickey Mouse Club". Seal tutvus ta Britney Spearsiga, kellest sai hiljem tema tüdruksõber, tulevase turneekaaslase Christina Aguilera ja bändikaaslase JC Chaseziga. Pärast telesarja lõppu 1995. aastal kutsus Timberlake Chasezi bändi, mida organiseeris mänedžer Lou Pearlman. Grupp saavutas tuntuse nime NSYNC all.

Timberlake'i filmidebüüt oli 1999. aastal filmis "Model Behavior", kus ta mängis Jason Sharpe'i nimelist väljamõeldud kuulsust, kes armub teadmatult kohalikku ettekandjasse. Film loodi televisioonis, eelkõige telekanalis Disney Channel, esitamiseks, .

1995–2002 NSYNC

Timberlake ja JC Chasez, kes tutvusid telesarja "Mickey Mouse Club" kaudu, olid kaks esilauljat populaarses 1990. aastate poistebändis NSYNC. Bänd loodi 1995. aastal. Nende karjäär algas Euroopas 1996. aastal ning USA-s 1998. aastal, kui nad andsid välja oma debüütalbumi "NSYNC in the US". Albumit osteti üle 11 miljoni eksemplari. Albumi esikoha hittsingel oli "Tearin' Up My Heart". Pärast kaks aastat kestnud juriidilisi kokkupõrkeid mänedžeriga kirjutas bänd alla lepingule plaadifirmaga Jive Records. 2000. aasta märtsis ilmus kauaoodatud album "No Strings Attached", millest sai läbi aegade kõige kiiremini müüdud album – esimese nädalaga müüdi seda 2,4 miljonit eksemplari. 2002. aastal, pärast kuulsuste turneed ("Celebrity Tour") ja loo "Girlfriend" väljaandmist otsustas bänd aja maha võtta. Timberlake keskendus oma esimese sooloalbumi tegemisele ja bänd lõpetas tegevuse. NSYNC oli rahvusvaheliselt tuntud grupp: nad osalesid nii Oscarite galal, olümpiamängudel kui ka Ameerika jalgpalli maailmameistrivõistlustel. Bänd müüs rohkem kui 50 miljonit eksemplari üle maailma, olles müügiedult läbi aegade kolmas poistebänd.

2002–2004 "Justified" ja "Super Bowl"
Pärast kuudepikkust albumi salvestamist esines Timberlake 2002. aasta augustis MTV muusikavideote auhinnagalal, kus ta esitas oma esimest singlit "Like I Love You". Laul saavutas edetabelis "Billboard Hot 100" 11. koha. 5. novembril 2002 andis Timberlake välja enda debüütalbumi "Justified", mis saavutas "Billboard 200" edetabelis teise koha. Album võeti positiivselt vastu tänu R&B mõjule, mille olid albumile andnud hiphopmuusika produtsendid The Neptunes ja Timbaland. Albumi lugudest said mitmed hittideks, sh "Cry Me a River" ja "Rock Your Body". Albumit osteti selle väljaandmise nädalal 439 000 eksemplari. Kokkuvõttes osteti 3 miljonit eksemplari USAs ja üle 7 miljoni eksemplari maailmas. Album saavutas tagasihoidlikuma edu kui eelmised NSYNCi albumid. 

Timberlake'i albumi edule aitas kaasa 2003. aasta suvel toimunud turnee "Justified/Stripper Tour" koos Christina Aguileraga. Aasta lõpus salvestas Timberlake laulu "I'm Lovin' It", mida kasutati McDonalds'i samanimelises kampaanias. Tehing tõi Timberlake'ile sisse umbes 8 miljonit USA dollarit.

2004. aasta veebruaris esines Timberlake koos Janet Jacksoniga Super Bowl'i vaheajal rohkem kui 140 miljoni televaataja ees. Esinemise lõpus tiris Timberlake Jacksonilt seljast musta kostüümi. Osa kostüümist eraldus, mistõttu oli Jacksoni rind hetkeks katmata. Timberlake palus hiljem selle intsidendi pärast vabandust, öeldes: "Mul on kahju, kui kedagi pahandas garderoobi kasutushäire, mis Super Bowli vaheaja esinemisel toimus ." Fraas "garderoobi kasutushäire" on sellest ajast meedias kasutusel ja saanud popkultuuri osaks.

Vahejuhtumi tõttu ei lubatud Timberlake'il ja Jacksonil 2004. aasta Grammy auhindade jagamisel osaleda, kui nad ürituse teleülekandes vabandust ei palu paluma. Timberlake vabandas ning võttis sel õhtul vastu kaks oma esimest Grammyt.

2004–2006 Koostöö ja näitlemine
Pärast Super Bowlil juhtunut jättis Timberlake oma muusikakarjääri pausile, et tegeleda näitlemisega. Tema esimene roll oli 2004. aasta märulifilmis "Edison", kus ta kehastas ajakirjanikku Pollacki. Ta osales ka sellistes filmides nagu "Alpha Dog" ("Tappev sõprus"), "Black Snake Moan" ja "Southland Tales". Ta andis hääle King Arthurile joonisfilmis "Shrek the Third" (Shrek 3). Ta kehastas Elton Johni muusikavideos "This Train Don't Stop There Anymore" noort Elton Johni.

Ta jätkas muusika salvestamist teiste artistidega. Ta salvestas ansambliga Black Eyed Peas lood "Where Is the Love?" ja "My Style", mis lisandus ka Black Eyed Peasi albumil "Monkey Business". Timberlake salvestas koos Nelly Furtadoga loo "Work It", mille remiks lisati Nelly 2003. aasta albumile. 2005. aastal Snoop Doggiga singlit "Signs" salvestades vigastas Timberlake oma kõri. Sellele järgnes operatsioon, mille käigus eemaldati laulja kurgust tsüstid. Pärast operatsiooni soovitati tal vähemalt paar kuud mitte laulda. 

2005. aasta suvel moodustas Timberlake oma plaadifirma JayTee Records.

2006–2008 "FutureSex/LoveSounds"

Timberlake naasis muusikasse, osaledes Nelly Furtado ja Timbalandi singli "Promiscuous" muusikavideos. Ta andis välja oma teise sooloalbumi "Future Sex/LoveSounds" 12. septembril 2006. Album tõusis Billboardi edetabelis esikohale ning seda müüdi esimese nädalaga 684 000 eksemplari. See oli suurima ettetellimiste arvuga album iTunesis ning ületas Coldplay suurima digitaalse albumi ühe nädala müügirekordi. Albumi produtsendid olid Timbaland, Danja, will.i.am, Rick Rubin ja Timberlake ise. Stuudio esindaja kirjeldas, et albumi põhiteema on seksikus ja selle eesmärk on tekitada "täiskasvanulikku" tunnet.

2006. aasta MTV muusikavideote auhinnagala avamisel esitas Timberlake albumi esisinglit "Sexyback". Selle looga pääses Timberlake "Billboard Hot 100" edetabeli esikohale, kus ta püsis järjest seitse nädalat. Timbalandi produtseeritud teine singel, "My Love", milles tegi kaasa räppar T.I, saavutas samuti "Billboard Hot 100" tabelis esikoha. Kolmas singel oli "What Goes Around.../...Comes Around Interlude". 

2006. aasta oktoobris teatas Timberlake, et keskendub edaspidi rohkem oma muusikalisele karjäärile kui filmirollidele, öeldes, et lahkumine muusikamaailmast oleks rumal tegu. Ta oli 2006. aasta Victoria's Secreti moesõu erikülaline ning esitas seal lugu "Sexyback". 2007. aasta jaanuaris läks Timberlake turneele "FutureSex/LoveShow". Ilmus neljas album USA-s "Summer Love/Set the Moon Prelude" ning järgmine singel Suurbritannias "LoveStoned/I Think She Knows Interlude". Timbalandi lugu "Give It to Me", mille esitajateks olid Timberlake ja Nelly Furtado, jõudis edetabelis "Billboard Hot 100" esikohale.

2007. aasta aprillis nähti Timberlake'i sisenemas Londoni stuudiosse koos Madonnaga. See kinnitas kuulujutte, et nad on alustanud koostööd. Timberlake teatas, et nad tegid koos viis-kuus päris head lugu, millest mõni oli lõpetatud ja mõni mitte. Ta lisas, et nad naasevad stuudiosse juulis, et pooleli jäänud lood lõpetada. Ilmus uus singel "4 Minutes", mille produtseeris lisaks Timberlake'le ja Madonnale ka Timbaland,

2007. aasta augustis müüdi välja kaks Timberlake'i kontserti Torontos. Hiljem müüdi läbi ka kaks kontserti Winnipegis.

2008. aasta veebruaris võitis Timberlake kaks Grammyt. 50. Grammy auhinnatseremoonial võitis Timberlake "What Goes Around...Comes Around" eest parima popmuusika esituse auhinna ja "LoveStoned/I Think She Knows" eest tantsumuusika auhinna.

2008
Pärast Austraalia-Aasia ja Lähis-Ida turneed 2007. aasta novembris jätkas Timberlake filmikarjääri. 2008. aasta alguses osales ta Mike Myersi komöödias "The Love Guru" ja Mike Meredithi draamas "The Open Road". 2008. aasta märtsis teatati, et Timberlake'st saab Peruu hittkomöödia "My Problem with Women" Ameerika versiooni juhtiv produtsent kanalil NBC.

Muu töö
Timberlake'il on USA-s mitu restorani. 2005. aastal rajas ta koos oma lapsepõlve sõbra Trace Ayalaga rõivabrändi William Rast.

2002. aasta lõpus oli Timberlake esimene kuulsus, kes osales saates "Punk'd". See on näitleja Ashton Kutcheri algatatud, "varjatud kaamera" tüüpi saade, mille eesmärk oli tüssata kuulsusi. Ta oli ainus staar, kes oli selles saates osalenud rohkem kui korra. 2006. aastal oli Timberlake MTV Muusikaauhindade jagamise ürituse õhtujuht. Sama aasta detsembris oli ta õhtujuht ka "Saturday Night Live'il", olles nii õhtujuht kui ka muusikaline külaline teist korda.

2007. aastal tegi Timberlake kaasa 50 Centi kolmandal albumil "Curtis". Timberlake ja Timbaland salvestasid singli "Ayo Technology", mis oli albumi neljas singel. Samuti tegi Timberlake koostööd Nelly Furtado ja Timbalandiga Lil Wayne'i albumil "Tha Carter III".

2007. aasta novembris teatas PGA Tour, et Timberlake juhib 2008. aasta Las Vegase golfiturniiri. 

23. märtsil 2008 annetas Timberlake 100 000 dollarit Memphise roki ja souli muuseumile ning 100 000 dollarit Memphise muusikafondile.

Isiklik elu
Timberlake'il oli teismeeas kaks suhet, millest mõlemad lõppesid paraku õnnetult: esimene suhe oli kooliaegse kallimaga ja hiljem oli ta suhtes poplaulja Veronica Finniga.

Esimene tõsisem suhe oli Timberlake'l poplaulja Britney Spearsiga, kellega ta töötas "New Mickey Mouse Clubis". Alates esimesest päevast oli nende vahel olnud midagi erilist. Nad olid koos üle kümne aasta ning nende suhe lõppes 2002. aasta märtsis. Ajakirjandus spekuleeris Spearsi truudusetuse üle koreograafi Wade Robsoniga, kes oli Spearsi ja Timberlake'i ühine sõber. Timberlake'i ema Lynn Harless ütles, et oli lahkumineku pärast mures. Hiljem rääkis ta Spearsist hästi: "Britney kasvas üles minu elutoas. Ma siiani armastan teda surmani." Lahkuminek mõjutas ka Timberlake'i hiti "Cry Me A River" sõnu, mis oli üks populaarsemaid singleid albumilt "Justified". Timberlake on lahkumineku kohta öelnud: "Ta on armas tüdruk. Ma lihtsalt vihkan seda, mida ta praegu läbi elab."

Timberlake on hiljem kohtingul käinud näitleja-tantsija Jenna Dewani ja näitleja-laulja Alyssa Milanoga. 2003. aasta aprillis pärast Nickeolodeoni Kids Choice Awards auhinnagalat tekkis Timberlake'il suhe näitleja Cameron Diaziga. Kuulujutte lahkuminekust oli regulaarselt, kuid kõik need lükati ümber. 16. detsembril 2006 tutvustas Diaz "Saturday Night Live" saates Timberlake'i kui õhtu muusikalist külalist. 11. jaanuaril 2007 avaldas paar, et nad on lahku läinud.

Sama aasta jaanuaris sattus Timberlake ühele fotole näitleja Jessica Bieliga: neid nähti Utah' osariigis Park Citys lumelauaga sõitmas. 12. mail 2007 avalikustati lisaks kuulujuttudele ka romantilised pildid Timberlake'i ja Bieli kohtingutest. Paar abiellus 19. oktoobril Itaalias. Pärast filmis "Seksisemud" osalemist hakkasid levima jutud, et Timberlake petab Bieli filmi kaasnäitleja Mila Kunisega. Timberake lükkas need jutud ümber. 2015. aasta aprillis sündis Bieli ja Timberlake'i poeg Silas.

Timberlake on saaunud ajakirjade Teen People ja Cosmopolitan seksikaima mehe auhinna.

Diskograafia

Albumid

 Müügitulemused seisuga juuni 2019.

Singlid

Muusikavideod

Filmograafia

Välislingid
Koduleht (inglise keeles)
MySpace

Ameerika Ühendriikide lauljad
Sündinud 1981